Document ID: 32005R1039

UREDBA SVETA (ES) št. 1039/2005
z dne 21. junija 2005
o spremembi Uredbe (EGS) št. 1907/90 o določenih tržnih standardih za jajca
SVET EVROPSKE UNIJE JE -
ob upoštevanju Uredbe Sveta (EGS) št. 2771/75 z dne 29. oktobra 1975 o skupni tržni ureditvi za jajca (1) in zlasti člena 2(2) Uredbe,
ob upoštevanju predloga Komisije,
ob upoštevanju naslednjega:
(1)
Od 1. julija 2005 morajo biti jajca, ki se prodajajo na lokalni javni tržnici, žigosana z registrsko številko proizvajalca in označbo načina reje v skladu s členom 7(1)(a) Uredbe Sveta (EGS) št. 1907/90 z dne 26. junija 1990, zaradi nekaterih trgovinskih pravil, ki se uporabljajo za jajca (2). V nekaterih državah članicah bi ta obveznost lahko povzročala težave za male kmetije z nizkim dohodkom, katerih proizvodnja jajc pogosto predstavlja le dopolnilno dejavnost. Ker je možnost prodaje svežih jajc na javni lokalni tržnici za te kmetije velikega gospodarskega in socialnega pomena, je primerno dati državam članicam pooblastilo, da lahko te kmetije izvzamejo od obveznosti označevanja. Zato je treba v tem primeru predvideti izjemo za proizvajalce jajc, ki imajo manj kot 50 kokoši nesnic.
(2)
Glede na nujnost zadeve je treba odobriti izjemo od roka šestih tednov iz odstavka I.3 Protokola o vlogi nacionalnih parlamentov v Evropski uniji, ki je priložen Pogodbi o Evropski uniji in pogodbam o ustanovitvi Evropskih skupnosti.
(3)
Uredbo (EGS) št. 1907/90 je zato treba ustrezno spremeniti -
SPREJEL NASLEDNJO UREDBO:
Člen 1
V členu 2(3) Uredbe (EGS) št. 1907/90 se zadnji pododstavek nadomesti z naslednjim:
„Vendar pa so jajca, ki jih proizvajalec prodaja na lokalni javni tržnici, žigosana z registrsko številko, kakor to določa člen 7(1)(a). Države članice lahko izvzamejo od te obveznosti proizvajalce jajc, ki nimajo več kot 50 kokoši nesnic, pod pogojem, da se ta jajca prodajajo na lokalni javni tržnici, ki se nahaja na območju proizvodnje v zadevni državi članici in da sta ime in naslov kmetije označena na prodajnem mestu.“
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. julija 2005.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 21. junija 2005

Labels: 3
17
15